SKRIFTLIG FORESPØRGSEL E-0951/01

af Christopher Huhne (ELDR) til Kommissionen

(28. marts 2001)

Om: Restriktioner for anvendelse af phthalater

Er Kommissionen sikker på, at de nuværende restriktioner for anvendelse af phthlater er tilstrækkelige til at beskytte mod de potentielle farer? Overvejer den især restriktioner ikke kun for anvendelse i forbindelse med bidelegetøj, men også med andet legetøj, emballage, pvc-gulvbelægning og vinduer, kosmetik og plastmaling? Vil Kommissionen give en oversigt over de potentielle virkninger, som videnskabeligt vidnesbyrd tyder på, nemlig at visse phthalatniveauer kan fremkalde hormonforstyrrelser og forplantningsforstyrrelser? Har Kommissionen kendskab til alternative produkter, som kunne bruges til samme formål uden de samme bivirkninger?

Svar afgivet på Kommissionens vegne af Erkki Liikanen

(11. juni 2001)

Anvendelsen af seks phthalater i legetøj og småbørnsartikler, der er beregnet til at blive puttet i munden af børn under tre år, er omfattet af et midlertidigt forbud i henhold til Rådets direktiv 92/59/EØF af 29. juni 1992 om produktsikkerhed i almindelighed(1), mens man afventer et permanent forbud under Rådets direktiv 76/769/EØF af 27. juli 1976 om begrænsning af markedsføring og anvendelse af visse farlige stoffer og præparater(2).

Kommissionen vedtog i november 1999 et forslag om at begrænse markedsføringen og anvendelsen af visse phthalater i legetøj. Kommissionens forslag omfatter et forbud mod anvendelsen af seks phthalater i legetøj og småbørnsartikler, der er beregnet til at blive puttet i munden af børn under tre år, og et krav om mærkning af andet legetøj til børn under tre, der kan puttes i mund, skønt det ikke er beregnet til det.

Kommissionens forslag behandles i øjeblikket af Parlamentet og Rådet i henhold til artikel 251 (tidligere artikel 189b) i EF-traktaten.

De mulige risici, som de mest almindeligt anvendte phthalater udgør for helbred og miljø, evalueres i øjeblikket inden for rammerne af Rådets forordning (EØF) nr. 793/93 af 23. marts 1993 om vurdering og kontrol med risikoen ved eksisterende stoffer(3). Da der er tale om en samlet vurdering af alle disponible data om kemiske stoffers toksicitet og virkninger, som omfatter alle eksponeringssituationer og ved enhver kendt anvendelse, forventer Kommissionen at få en indgående analyse af de potentielt hormonforstyrrende og reproduktionstoksiske virkninger af phthalater. Resultatet af risikovurderinger vil give Kommissionen et solidt videnskabeligt grundlag, så den efter behov kan foreslå yderligere foranstaltninger på området. Spørgsmålet om den særlige anvendelse af phthalater i PVC er desuden blevet rejst i Kommissionens grønbog om polyvinylklorid (PVC)(4). Rådet har drøftet grønbogen, og Europa-Parlamentet vedtog en beslutning den 3. april 2001. Efter disse drøftelser og omfattende høringer af andre berørte parter agter Kommissionen at fremlægge forslag til en fællesskabsstrategi for PVC, som skal behandle alle vigtige emner inklusive spørgsmålet om anvendelse af phthalater i disse produkter.

Risikovurderingerne vil blive underkastet peer review af Den Videnskabelige Komité for Toksicitet, Økotoksicitet og Miljø (CSTEE) og opsummeret i Kommissionen henstillinger, som offentliggøres i De Europæiske Fællesskabers Tidende. I tilfælde af at uacceptable risici identificeres, vil Kommissionen om nødvendigt overveje yderligere risikoreducerende foranstaltninger på de områder, hvor der er påvist risici.

Med hensyn til brugen af alternative til phthalater har undersøgelser, der er gennemført på Kommissionens anmodning, peget på en række mulige erstatninger for phthalater og blød PVC. For at få et overblik over deres sikkerhedsprofil i sammenligning med phthalater bad Kommissionen CSTEE om en udtalelse. I to separate udtalelser konkluderede CSTEE, at der var betydelige huller i den tilgængelige videnskabelige information om mulige erstatningsstoffer. Disse huller skal udfyldes, for at en sikker anvendelse af disse stoffer kan støttes. Kommissionen forbliver optimistisk og tror på, at sådanne oplysninger vil være tilgængelige i den nærmeste fremtid.

(1) EFT L 228 af 11.8.1992.

(2) EFT L 262 af 27.9.1976.

(3) EFT L 84 af 5.4.1993.

(4) KOM(2000) 469 endelig udg.